**Buráburí Saásitar Bág ot KOVID-19 or asór foijje dé hítára allá perecani ar sódmar modot**

Australiar buráburí saásitar bág ólla perecani, gunáari adde sódmar modot dibollá Australian Hókúmot é hédmot ókkol ór hóssa der. Buráburí saásitar tole boódhíng ót tákóiya ókkol, górgwá saásita foinna ókkol, hítárar adoijja ókkol adde buráburí saásitar soijja ókkol ólla hédmot ókkol asé. Hédmot ókkol iín óre tuñúi nizor wasté estemal gorífaribá, yá tuñár adoijja ókkol ádde sómáj ókkol óre hé babote zanaido.

Híin estemal gorá beggún ólla maana.

Manúic ór kalcár, dórmo, foriso adde zindegir torzó ókkol óre tonzim ókkol híin beggún é izzot goré. Zodi tuñáttu yáto ekzon adoijja ttú buzái doiya lage, Torjoma adde Buzái Diyar Hédmot óre **131 450** ot phún goró. Tuñár zuban adde tuñúi rabeta goríbólla soórdde hédmot gán mago.

**Perecani adde gunáarir modot**

**Phún ot bus diya:**

KOVID-19 ór zoriya perecani adde gunáari ola sómáj ókkol óre modot goríte buráburí saásitar soijja, buráburí hédmot doiya ókkol, dórmi adde sómáji jomát ókkol óre Australian Centre for Grief and Bereavement é modot goré. Tuñár sómáj óre modot gorár torikar uore mocwara llá **1800 222 200** ot phún goró.

Zehón koól goríba, tuñáre yá tuñár adoijja ókkol óre ki modot gorá forer de hían ór babote hítára lói hotá hoífaribá. Theli-sehét (phún yá video koól) or zoriya yáto amnesámne, ekzon dhakthor loi dhaái bandí buz diya yáto zon-zon buz diyar boiçók ókkol eçé cáamel asé.

Australian Centre for Grief and Bereavement óttu dui-báci soijja asé zetará gaák ókkol loi Arobi, Czech, Fársi, Fréñc, Itali, Japani, Maltese, Sinhala, Tamil, Espeini adde Yiddish ot ham goré. Tuñár zuban mago zehón koól goríba. Óinno zuban ókkol ólla boli, foíla Torjoma adde Buzáidiyar Hédmot óre **131 450** ot koól goró, tarforeAustralian Centre for Grief and Bereavement óre mago.

Náfáng adde fúnár mockilat ola manúic ólla icárati zuban estemal gorá ré Australian Centre for Grief and Bereavement é modot goré.

**Demag komzur or modot:**

Dementia Support Australia yé Australia agagurat 24-gónthá, bosóre 365 din ot modot ókkol de. Demag komzur manúic ór saásita goréde manúic óre hítára mocwara ádde nosíyot ókkol de. Hítáraré **1800 699 799** ot phún goró. Zodi tuñáttu yáto ekzon adoijja ttú buzái doiya lage, Torjoma adde Buzái Diyar Hédmot óre **131 450** ot phún gorí Dementia support Australia ré mago.

**Nomaendegi:**

Older Persons Advocacy Network é Australia agagurat buráburí saásitar modoti hédmot ókkol de. Tuñúi faat asóodé buráburí saásitar hémdot ókkol ot mazé tuñáttu mockilat tákíle, hítára tuñár modot gorífare. Older Persons Advocacy Network é buráburí ókkol, hítárar fémilí ókkol adde nomaenda ókkol óre maana, gufoni, azad nomaendegi, maalumat adde taalim de. Hítáraré **1800 700 600** ot phún goró. Zodi tuñáttu yáto ekzon adoijja ttú buzái doiya lage, Torjoma adde Buzái Diyar Hédmot óre **131 450** ot phún gorí Older Persons Advocacy Network óre mago.

**KOVID-19 or babote beec maalumat**

Hókúmoti zoriya ókkol ór torfóttu maalumat zani tákóon zoruri. Gólísoó health.gov.au yáto Wotóni Korunaváires Modotlain oré **1800 020 080** ot koól goró. Torjoma adde buzáidiyar hédmot ókkol ólla **131 450** óre koól gorí Wotóni Korunaváires Modotlain oré mago.